ΚΑΝΟΝΙΣΜΟΣ (ΕΚ) αριθ. 1960/94 ΤΗΣ ΕΠΙΤΡΟΠΗΣ της 27ης Ιουλίου 1994 για τη θέσπιση μέτρου παρέκκλισης κατά την περίοδο εμπορίας 1993/94 όσον αφορά την παράδοση από τους παραγωγούς των ποσοτήτων επιτραπέζιου οίνου τις οποίες πρέπει να παραδώσουν για υποχρεωτική απόσταξη στήριξης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΚ) αριθ. 1891/94 (2), και ιδίως το άρθρο 39 παράγραφος 9,

Εκτιμώντας:

ότι ο κανονισμός (ΕΚ) αριθ. 343/94 της Επιτροπής (3), όπως τροποποιήθηκε από τον κανονισμό (ΕΚ) αριθ. 827/94 (4), άνοιξε υποχρεωτική απόσταξη των επιτραπέζιων οίνων που προβλέπεται στο άρθρο 39 του κανονισμού (ΕΟΚ) αριθ. 822/87 για την περίοδο εμπορίας 1993/94- ότι τα ποσοστά οίνου που πρέπει να παραδοθούν σ' αυτήν την απόσταξη για κάθε παραγωγό που υπόκεινται σ' αυτή εγκρίθηκαν με τον κανονισμό (ΕΚ) αριθ. 465/94 της Επιτροπής (5), όπως τροποποιήθηκε από τον κανονισμό (ΕΚ) αριθ. 610/94 (6)-

ότι, σύμφωνα με το άρθρο 12 παράγραφος 4 του κανονισμού (ΕΟΚ) αριθ. 411/88 της Επιτροπής της 17ης Φεβρουαρίου 1988 για τις λεπτομέρειες εφαρμογής της υποχρεωτικής απόσταξης η οποία προβλέπεται στο άρθρο 39 του κανονισμού (ΕΟΚ) αριθ. 822/87 του Συμβουλίου (7), όπως τροποποιήθηκε τελευταία από τον κανονισμό (ΕΟΚ) αριθ. 3699/92 (8), οι παραγωγοί υποχρεούνται να παραδώσουν τον επιτραπέζιο οίνο σε μια μονάδα απόσταξης το αργότερο στις 31 Ιουλίου 1994-

ότι, σύμφωνα με το άρθρο 7 παράγραφος 1 του κανονισμού (ΕΟΚ) αριθ. 2721/88 της Επιτροπής για τον καθορισμό των λεπτομερειών εφαρμογής των εθελοντικών αποστάξεων (9), όπως τροποποιήθηκε τελευταία από τον κανονισμό (ΕΟΚ) αριθ. 2181/91 (10), οι προαναφερθείσες εργασίες απόσταξης δεν μπορούν να πραγματοποιηθούν μετά τη λήξη της συγκεκριμένης περιόδου εμπορίας-

ότι, σύμφωνα με το άρθρο 12 παράγραφος 5 του κανονισμού (ΕΟΚ) αριθ. 441/88, οι προαναφερθείσες εργασίες απόσταξης δεν μπορούν να πραγματοποιηθούν μετά τη λήξη της συγκεκριμένης περιόδου εμπορίας-

ότι οι κοινοτικές διατάξεις που αφορούν τη δυνατότητα καταγγελίας των συμβάσεων μακροπρόθεσμης αποθεματοποίησης ώστε να μπορούν και αυτοί οι οίνοι να παραδίδονται στην υποχρεωτική απόσταξη εγκρίθηκαν με τον κανονισμό (ΕΚ) αριθ. 1891/94- ότι είναι σκόπιμο, λαμβανομένης υπόψη της ημερομηνίας δημοσίευσης αυτού του μέτρου, να παραταθεί μέχρι τις 27 Αυγούστου 1994 η προθεσμία παράδοσης των επιτραπέζιων οίνων στην απόσταξη- ότι, για διοικητικούς λόγους, πρέπει επίσης να παραταθεί μέχρι τις 20 Σεπτεμβρίου 1994 η προθεσμία για τις εργασίες-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την αμπελουργικήπερίοδο 1993/94 και κατά παρέκκλιση:

1. του άρθρου 12 παράγραφος 4 πρώτη περίπτωση του κανονισμού (ΕΟΚ) αριθ. 441/88, όσοι υπόκεινται στην υποχρεωτική απόσταξη που προβλέπεται στο άρθρο 39 του κανονισμού (ΕΟΚ) αριθ. 822/87, παραδίδουν τον επιτραπέζιο οίνο σε μονάδα απόσταξης μέχρι τις 27 Αυγούστου 1994 το αργότερο-

2. του άρθρου 12 παράγραφος 5 του κανονισμού (ΕΟΚ) αριθ. 441/88, οι εργασίες απόσταξης που προβλέπονται στο άρθρο 39 του κανονισμού (ΕΟΚ) αριθ. 822/87 δεν μπορούν να πραγματοποιηθούν πριν από τις 20 Σεπτεμβρίου 1994-

3. του άρθρου 7 παράγραφος 1 του κανονισμού (ΕΟΚ) αριθ. 2721/88, οι εργασίες απόσταξης που προβλέπονται στο άρθρο 41 του κανονισμού (ΕΟΚ) αριθ. 822/87 δεν μπορούν να πραγματοποιηθούν πριν από τις 20 Σεπτεμβρίου 1994.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Αυγούστου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 197 της 30. 7. 1994, σ. 42.

(3) ΕΕ αριθ. L 44 της 17. 2. 1994, σ. 9.

(4) ΕΕ αριθ. L 95 της 14. 4. 1994, σ. 10.

(5) ΕΕ αριθ. L 58 της 2. 3. 1994, σ. 2.

(6) ΕΕ αριθ. L 77 της 19. 3. 1994, σ. 12.

(7) ΕΕ αριθ. L 45 της 18. 2. 1988, σ. 15.

(8) ΕΕ αριθ. L 374 της 22. 12. 1992, σ. 54.

(9) ΕΕ αριθ. L 241 της 1. 9. 1988, σ. 88.

(10) ΕΕ αριθ. L 202 της 25. 7. 1991, σ. 16.